Ondersoek oor polisiedokumente op ashoopArgieffoto ’n Ondersoek is gelas nadat polisiedokumente van die Steenberg-polisiestasie in die Wes-Kaap oop en bloot op ’n ashoop ontdek is. Die polisie het Maandagmiddag beslag gelê op ’n plastieksak met dié dokumente en ander materiale. Voorlopige bevindinge van ’n ondersoek dui egter daarop dat belangrike polisiedossiere nie onder dié hoop dokumente gevind is nie. ’n DA-raadslid van die Stad Kaapstad het Vrydag die ontdekking gedoen. Die polisie wag nog vir ’n beëdigde verklaring van dié raadslid. Die raadslid, Marita Peterson, het in ’n verklaring gesê sy is bekommerd en baie ontsteld oor sensitiewe inligting en bewysstukke wat op die ashoop ontdek is. Volgens Peterson is dit nie die eerste keer dat sensitiewe bewysstukke en dokumente by dié ashoop opgetel is nie. Peterson sê sy het al herhaaldelik die Steenberg-polisiekantoor genader om die dokumente, waarop mense se private inligting sigbaar is, te verwyder en op die regte manier daarvan ontslae te raak. “Daar het egter dadels van gekom,” sê sy. Volgens brig. Novela Potelwa, polisiewoordvoerder, sal die ondersoek daarop fokus om te bepaal of enige voorskrifte oor die wegdoen van polisiedokumente verontagsaam is. “Nodige verklarings sal van die polisiebeamptes en bestuur van die Steenberg-polisiestasie verkry word,” bevestig Potelwa.